Nous official de la Cour de Besençon façons sauoir à touz que perdeuant Vienet dit Grosset de Pouloigney, et Bernart de Saint-Oyant, clers, notaires jurez de nostre dicte cour de Besençon, nostres commandemenz, esquelx et à chescun d’yceux, quant à ce et à plus grant choses, nous auons commis noz voiez et commectons per ces présentes lectres en ceste partie, pour ce en droit personelment estaubliz et à ce espicialment venans Oudet de Larnay, clers, Huguenins, fils caynerrers Justoz dit de Larnay, Humbert dit Blainche, tuiz d’Arbois, proudomes escheuins à ce temps de la ville et communalté dou dit leu; messire Jehans li Blanc, prestres, Guillames du Vernoy, Guillames le Brons, Guillames de Pupellin, escuier, Bernars de Saint Oyant, nostre notaire dessus nommez, li grant [F° xix, r°] Jehans Seignal, Guiot Ligiers, clers, Huguenins de [F]rontenay, Perrenins Inglais et Jehan dit Poliet, tuiz d’Arbois, pour et en nom de toute la dicte communatey et de tout les habitans de la dicte ville d’Arbois, d’une part; et Perrenins dit Ligiers, Jehannins Meredeu et Humbers dit Jaillon, tuiz de Pupellin, proudomes à ce temps dou dit leu, Perrot dit du Penot, Poncet Baugier, Humbers Torier, Renaut Guynans, Hemeris Cherins, Perrins Jordenne, Guienet Baillaz, Jocier Coitier, Humbers Oygiers, Jehans Abonet, Estevenins Seignerot, Hemeris Ligiers, Jacquiers Perriers, Huguenins Saillars, Vuillemins Fainal, Tomas Jocier, Juenet Croichons, Huguenins li Roy, Jehans li Clos, Humbers Landoz, Girars Gruet, Paris de Lielle, Vauchiers Buleron, Humbers de Cessenay, Garins de Chamole, Vuillemins Chassaignet, Huguenins Seignerot, Richars Abonet, Vuillemins Gourars, Girers d’Arguhel, Esteuenins Viuians, Perrenot Baillaz, Perre de Wonnoz et Renaut ses frères, tuiz de Pupellin, en tant-comme il lour touche ou pourroit touchier ou appertenir, et pour et en nom de la communatey et de tout les habitans de la dicte ville de Pupellin, d’autre part, comme plait, controuerse, débat, contens et discors fut ou fuissiens mehuz, et en espérance de mouoir entre les dictes parties, en nom des villes et communaltey dessus dictes et de tout les habitans des diz leux, sur et de ce que les dessus nommez escheuins et persones de la ville d’Arbois, pour et en nom de toute la dicte communaltey d’Arbois et des habitans du dit leu demandoient et requéroient ès dessus nommez proudomes, habitans et communaltey de la dicte ville de Pupellin [F° xix, v°] que il lour paiassiens et rendissiens vne certenne grant some de pécune, laquelle li dit escheuins d’Arbois, en non que dessus, hauoient imposée et nuncié à la dicte communaltey et habitans de Pupellin, pour ce que lours appartenoit de contribuer et paier de plusours missions que les dit escheuins d’Arbois et lour prédécessours hauoient et ont faites en plusours ouraiges et édifices fait pour la fermetey et forteresce dou bourg d’Arbois, et pour la réparacion des terralx dou dit bourg, les diz escheuins d’Arbois, en non que dessus, disens et affermans que à ce estoient et sunt à lours, en non que dessus, tenuz et obligiez les dessus nommez proudomes et habitans de Pupellin, lesquelx proudomes de Pupellin disoient et affermoient le contraire, en non que dessus. A la perfin, amis sur ce entreuenant et per grant délibéracion sur ce ehue, les dictes parties en droit per deuant noz dit commandement en leu de nous, et les persones dessus nommées ont composez entre lours ensemble à vne fois traictiez et accordez chescune partie, en nom que dessus, de tout les débat, contens et discors dessus dit, et de toutes les déppendences, en la forme et menière que s’ensuet. C’est à sauoir que tout les habitans de la dicte ville de Pupellin qui à présent il sunt résidens et qui per le temps auenir y saront, doiuent et deuront paier, contribuer et rendre, contribueront, rendront et paieront dés ores en auant à touz jours mais éz diz escheuins de la dicte ville d’Arbois qui présent y sunt et qui per le temps auenir y saront, de touz ouraiges, édifices et réparacions [F° xx, r°] que l’on fera deis cy en auant per le temps auenir pour et en la fermetez et forterece dou dit bourg, pour et de chasque liure de missions, deis diz livres en amont, siex deniers de chesque liure, et deis dix livres en aual il ne pairont riens, et deuront les dit proudomes d’Arbois appelez dehuement doux ou trois des proudomes de Pupellin à donner en taiche ou à faire les dit ouraiges, édifices ou réparacions, pour sauoir la some et la value d’ycex missions dessus dictes. Item paieront et rendront les dit proudomes de Pupellin ès diz escheuins de la ville d’Arbois doit cy en auant de la réparacions des terralx du dit bourg, de toute la dicte fermetez, des tours, des pons, des chemins et de toutes missions que les dit proudomes d’Arbois faront en maintenant et en deffendant les bois et les Chamois de la communaltey d’Arbois et de Pupellin, et de chesque liure siex deniers selonc ce que les escheuins d’Arbois en lour léaultez et per seremens lour imposeront, exceptez des missions de l’église, des fors et des molins d’Arbois, desquelx ne paieront riens li dit habitans de Pupellin, et pour ce doiuent et pehuent, deuront et porront dois cy en auant les diz habitans de Pupellin johir et vser des bois dessus dit auxi comme cilx d’Arbois, per abandonement, ou senz abandonement, ou autrement, en quelque menière que ce soit. Et per my ces choses dessus dictes, les diz habitans de Pupellin sunt et demorent quictes et déliurés perpétuelment envers les diz prodomes et communaltez d’Arbois de tout les ouraiges et édifices fait du temps passez pour le dit bourg et de toutes missions sur ce faites per cause du débat et discort dessus dit, et auxi d’yces missions [F° xx, v°] pour ce faites per les diz habitans de Pupellin demorent quictes les dit habitans et communaltey d’Arbois enuers les dit habitans de Pupellin. Item est à savoir que per my les acort dessus dit pehuent et porront les diz habitans de Pupellin dois cy en auant entrer, recepter et mettre lour corps, lour biens et lour chatalx toutes fois et quantes fois qui lour plaira ou que besoing lour sara ou bourg dessus dit. Lesquelx acors, traictiez et composicions dessus dictes, ensamble les dictes quitances et toutes les choses contenues et escriptes en ces présentes lettres, ont louez, agréez, conformez et ratiffiez, louhent, agréent, conforment et ratiffient et approuent les dictes parties, chesque partie en nom que dessus, et les ont tenues et tiegnent pour fermes, estaubles et agréables entièrement à tout jours mais, et les ont confessez et publiement recognuz en droit per deuant noz dit commandement les dictes parties, chescune en non que dessus, estre veraies et aussi estre justement et léaulment faites, traictiés et acordées entre lours, ensamble à vne fois et per amis sur ce entreuenant comme dit est en nom que dessus. Et les ont promis et promecte l’une partie à l’autre, chescune en nom que dessus, fermement et entièrement, à touz jour mais tenir, mantenir, acomplir, garder et obseruer per la forme et menière deuant dicte, senz corrumpre et senz jamais venir ne actempterà contraire des choses deuant dictes ou d’aucune d’ycelles per lours, ne per autres, ne consentir que autres y viegne, en appert ou en resconduz, per lours seremens pour ce donnez et touchiez corperelment sur saint euuangiles de Dieu ès mains de nos diz commandemenz, per sollempne, ferme et légitime stipulacions sur ce entremise; sur la expresse obligacion et ypothèque faicte de [F° xxj, r°] l’une partie à l’autre, en non que dessus, de lours et de lours successors et de tout les biens mobles et héritaiges présens et auenir des dictes communaltey et de tout les habitans dessus dit, toutes excepcions, décepcions, raisons, allégacions, circumuencions et opposicions de fait, de droit et de costume tant général quant espicial, de lueu et de pahis, et toutes autres chouses que contre ce fait ou contre aucune chose contenue en ces présentes lettres porroient estre dictes ou opposées cessans en ce fait et arrers mises et renunciés d’une partie et d’autre en non que dessus, per lours deuant donnez soirement, en renunçant à la excepcion de droit disant que général renunciacions ne vaut, vuillens et expressément consentans les dictes parties, chescune en non que dessus, lours et lours successors et les habitans des villes et communaltey dessus dictes les façens ou venans au contraire des dit acors ou composicions, ou d’aucune chose contenue en ces présentes estre per nous contraint per l’une et per l’autre de nous juridicions spirituel et temporel. Et auxi ont voluz et vuillent estre contraint lours et lours successeurs et les habitans dessus diz des dictes communaltey per la cour et juridictions de très noble et puissant prince monss. le conte de Bourgoigne, de sa ville de Salins, et per la cour et juridiction de très noble dame et puissante ma dame la contesse de Flandres de sa ville d’Arbois, per toutes les dictes cours et juridicions tout ensamble, ou per chescune per soy, et per toute autre cour et juridiction d’église et séculaire, à la plénière observacions et tenour de toutes les choses deuant dictes et contenues en ces présentes lectres, si comme plairoit à la partie tenant et gardant les choses deuant dictes contre celuy qui ne les tanroit ou que faroit ou vanroit à contraire, soubs lesquelx cours et juridicions deuant dictes ont sub [F° xxj, v°] mis quant à ce et soubmectent les dictes parties lours et lours successours des dictes communaltex et habitans, chescune en non que dessus, et tout lours biens présens et auenir. Et pour ce que ces choses soient plus fermes, et estaubles à tout jours mais, nous ont priez et requis les dictes parties que nous williens faire mectre en ces lettres le seel de nostre dicte cour de Besençon, ensamble le seel du dessus nommez monss. le conte de Bourgoigne, duquel lon use en sa cour de sa dicte ville de Salins, louquel seel ont auxi requis les dictes parties et fait mettre en ces présentes per monss. Jehan Quallat de Choysey, prestre, et per ses compaignons à ce temps gardes du dit seel. Et ont encore requis et fait mettre en ces présentes lectres les dictes parties le seel de ma dicte dame la contesse de Flandres duquel lon vse en sa ville d’Arbois. Et comme li dessus nommez Vienet Grosset de Poloigney, jadis nostre commandement, jurez de nostre dicte cour de Besençon, soit trépassez de ce monde deuant ce que ces présentes lectres fuissient faites ne grossées, nous, équitez pour ce considérée, auons mandez et fait grosser ces presentes lectres, avec le dessus nommez Bernart de Saint Oyant, nostre commandement dessus dit, per Jehans d’Ornans, clerc, notaire jurez de nostre dicte cour de Besençons, nostre commandement espicial, auquel quant à ce et plus grant choses nous auons donné et outroiez plénière puissance et auttoritez et li auons commis sur ce nous voies, et commectons per ces présentes, lesquelles présentes lectres furent louhées per deuant les dit Vienet Grosset et Bernart de Saint Oyant, nous commandement dessus dit le vnzime jour du mois de may l’am Nostre Soignour corrant mil [F° xxij, r°] trois cent cinquante et nuef et furent grossées et mises en ceste forme, per le dit Jehan d’Ornans, ensamble le dit Bernart, le mardi apprès la feste Saint Barnabés, apostre, l’am Nostre Soignour corrant mil trois cent sexante et doux. En tesmoignaige desquelles chouses deuant dictes, nous official dessus dit, à la prière et requeste des parties dessus dictes à nous faicte et rapourtée per nous diz notaires et commandemens dessus dit, auons interposez et mis nostre décret et nostre auctoritez et fait mectre le seel de nostre dicte cour de Besençon, ensamble les seel du dit comte de Bourgoigne de la cour de Salins et de madame la contesse de Flandres de sa cour d’Arbois en ces présentes lectres doublées de la voluntez des dictes parties, faictes et données comme dessus.